 NA MASHIRIKA KIEV, UKRAINE RAIS wa Ukraine, Volodymyr Zelensky, amelilia jamii ya kimataifa kumsaidia kupambana na ‘maadui’ huku majeshi ya Urusi yakitishia kupindua serikali yake baada ya kuvamia mji wa Kiev. “Tunalinda taifa letu peke yetu. Majeshi ya mataifa yenye nguvu nyingi zaidi duniani yanatazama kutoka mbali,” akasema Rais Zelensky. “Vikwazo ambavyo mataifa ya Amerika na Ulaya yamewekea Urusi ni kazi bure,” akalalama kiongozi huyo. Ijumaa, majeshi ya Urusi yaliingia mjini Kiev ambapo milio ya makombora ilisikika katika miji kadhaa. Rais Zelensky jana alisema kuwa zaidi ya watu 140 wameuawa tangu wanajeshi wa Urusi kuvamia nchi hiyo Alhamisi. Shirika la Umoja wa Mataifa kuhusu Wakimbizi jana lilisema kuwa zaidi ya watu 100,000 wamesalia bila makao huku wengine wakitorokea katika mataifa jirani. Jana milio ya risasi ilisikika mjini Kiev huku serikali ya Ukraine ikiwataka raia kuondoka. Meya wa mji wa Kiev, Vital Klitschko, jana alisambaza picha zilizoonyesha baadhi ya majengo mjini hapo yakiteketea. Waziri wa mambo ya nje wa Marekani Antony Blinken jana alisema kuwa Rais wa Urusi Vladimir Putin atajaribu kupindua serikali ya Ukraine. Katika mahojiano na shirika la utangazaji la habari la ABC, Blinken alisema ni “sehemu ya mpango wa Urusi” kushambulia mji mkuu wa Kyiv na miji mingine mikubwa nchini Ukraine kwa lengo la kupindua serikali. Rais wa Amerika Joe Biden na wenzake wa mataifa ya Ulaya, Alhamisi walitangaza vikwazo zaidi vya kiuchumi ambavyo walisema vitakuwa na gharama kubwa sana kwa uchumi wa Russia. “Putin ndiye mchokozi. Putin alichagua vita hivi, na hivi sasa yeye na nchi yake watakumbana na matokeo”. Vikwazo vipya vinalenga benki za Russia, wafanyabiashara tajiri wenye ushawishi wa kisiasa, na sekta za teknolojia.. Biden alisema kwamba baada ya muda, vikwazo hivyo vitazuia mali za Russia na kudhoofisha ukuaji wake wa uchumi kwa miaka ijayo. Itakuwa pigo kubwa kwa matarajio yao ya muda mrefu. Kiongozi huyo wa Marekani alikiri madereva wa Marekani watakumbana na bei za juu za petrol kwa sababu ya kupanda kwa bei ya mafuta duniani kulikosababishwa na uvamizi wa Russia dhidi ya Ukraine. Lakini Rais Biden alisema uchokozi huu hauwezi kuachwa bila kujibiwa. “Marekani inasimamia uhuru. Hivi ndivyo tulivyo”. Mkuu wa mashtaka wa Mahakama ya Kimataifa kuhusu Uhalifu wa Kibinadamu (ICC) Karim Khan jana alisema kuwa korti hiyo itaanzisha uchunguzi dhidi ya Urusi. Khan alisema kwamba amekuwa akifuatilia matukio nje na ndani ya Ukraine kwa ukaribu. Kufuatia hatua ya Urusi ya kujichukulia jimbo la Crimea kutoka Ukraine mnamo 2014, pamoja na mapigano yaliyofuata mashariki mwa taifa hilo kati ya waasi wanaoungwa mkono na Urusi na wanajeshi wa serikali ya Ukraine, taifa hilo liliitaka ICC kuanzisha uchunguzi kuhusu uhalifu wa kibinadamu. Disemba 2020, ofisi ya muongoza mashtaka ya ICC ilisema kwamba kulikuwa na kila sababu ya kuamini kwamba uhalifu wa kivita ulitekelezwa wakati wa ghasia mashariki mwa Ukraine. Uchunguzi wa mwanzo ulikamilikia lakini ombi rasmi kwa majaji wa mahakama hiyo kuanza uchunguzi kamili bado halijatolewa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  